b'\n_START_ARTICLE_\n\xc5\xbdametasti goban\n_START_SECTION_\nOpis\n_START_PARAGRAPH_\n\xc5\xbdametasti goban spada v skupino gobanov, ki imajo bolj ali manj oran\xc5\xbeno rde\xc4\x8de luknjice pod klobukom. Njegova zna\xc4\x8dilnost je \xc5\xbeametast klobuk, ki je sprva polkro\xc5\xbeen, kasneje pa se zravna, a ostane izbo\xc4\x8den in rumeno rde\xc4\x8di bet, ki nima mre\xc5\xbeice. Mesnat klobuk pri odraslih primerkih dose\xc5\xbee premer do 20 cm in je rde\xc4\x8de rjave barve, v\xc4\x8dasih pa tudi temnej\xc5\xa1ih odtenkov. Stare gobe imajo klobuke pogosto mastne, kadar so mokri._NEWLINE_Pod klobukom je debela trosovnica, sestavljena iz navpi\xc4\x8dnih rumenih cevk, ki na prerezanih mestih pozelenijo. Luknjice so bolj ali manj rde\xc4\x8de, drobne, na pritisk pa prav tako pozelenijo. Pri zelo starih primerkih postanejo luknjice olivno zelene. V cevkah je olivno rjav trosni prah, trosi pa so vretenasti, veliki od 12 - 19 x 5 - 7 mikronov._NEWLINE_Bet dose\xc5\xbee v vi\xc5\xa1ino od 6 do 15 cm in ima premer od 2 - 6 cm. Mlade gobe imajo trebu\xc5\xa1ast bet, ki postane pri odraslih primerkih valjast. Na betu ni nikdar mre\xc5\xbeice, posut pa je z rde\xc4\x8dimi do rde\xc4\x8de-rjavimi luskicami ali pikami._NEWLINE_Meso teh gobanov je citronasto rumeno, na prerezu v trenutku pomodri, nato postane zeleno ter po\xc4\x8dasi posivi. Nima posebnega vonja in okusa.\n_START_SECTION_\nRaz\xc5\xa1irjenost in uporabnost\n_START_PARAGRAPH_\n\xc5\xbdametasti goban raste v me\xc5\xa1anih gozdovih, na razli\xc4\x8dnih podlagah, od pomladi do pozne jeseni. Najpogosteje raste na kislih tleh in v vi\xc5\xa1je le\xc5\xbee\xc4\x8dih gozdovih. Je dokaj pogosta gobja vrsta, ki je pogojno u\xc5\xbeitna, kar pomeni, da jo je treba pred uporabo prekuhati ali prepe\xc4\x8di. Za su\xc5\xa1enje ni primeren.'